મહાત્મા ગાંધી અને સરદાર પટેલ જેવા મહાપુરુષોની જન્મભૂમિ એવું ગુજરાત છેલ્લા કેટલાક મહિનાઓથી જાતિવિગ્રહમાં ફસાયેલું છે. જાતિવાદ ચરમસીમાએ પહોંચી રહ્યો છે અને રાજકારણીઓ જનતાને ગુમરાહ કરીને રોટલા શેકી રહ્યા છે. પાટીદાર અનામત આંદોલનથી શાસકપક્ષ ભાજપને ધોળા દિવસે તારા દેખાવા લાગ્યા છે અને તેમાં દલિતોનું આંદોલન વેગ પકડતું જાય છે. આ બંને આંદોલન ભાજપ માટે તો નુકસાનકારક છે જ પણ વિશ્વભરમાં ગુજરાતીઓની શાંત પ્રજા તરીકે ઊભરેલી છબિને પણ ખંડિત કરે છે. આંદોલન કરવું એ પ્રજાનો અધિકાર છે પણ સમાજના સાચા હિત માટે હોવું આવશ્યક છે.